Geregsdienaars in arres was nie tydens gyselaarsdrama aan diens | Netwerk24
Deur Linkie Bessinger 12 Julie 2020 06:50
So het brig. Vishnu Naidoo, nasionale polisiewoordvoerder, Saterdagaand in 'n verklaring gesê.
Van die verdagtes wat Saterdag by 'n kerk in Westonaria ná 'n gyselaarsdrama in hegtenis geneem is. Foto: SAPD/Twitter
"Hulle was as lidmate by die kerk en dit is bloot toevallig dat hul ook aan sekere afdelings van die weermag en polisiediens verbonde is."
Hy het dit benadruk dat hulle ook nie deel van die span was wat op die voorval by die International Pentecostal Holiness Church in Zuurbekom in Westonaria gereageer het nie.
Naidoo het vroeër Saterdagmiddag in 'n verklaring gesê verskeie afdelings van die polisie, asook lede van die Suid-Afrikaanse Weermag, het omstreeks 03:00 Saterdagoggend gereageer op berigte oor 'n skietery en beweerde gyselaarsituasie.
Netwerk24 het vroeër berig daar word beweer dat dit moontlik onmin binne kerkgeledere was wat tot dié gyselaarsdrama gelei het.
Volgens Naidoo het 'n groep gewapende mense glo kort voor 03:00 by die kerk aangekom en mense binne die gebou aangeval.
"Ons ondersoek die moontlikheid dat die motief vir die aanval 'n vete tussen strydende groepe in die kerk is."
Die polisie het die lyke van vier mense gevind wat geskiet en in 'n kar verbrand is.
Vuurwapens en ander toerusting waarop die polisie beslag gelê het ná 'n gyselaarsdrama by 'n kerk in Westonaria. Foto: SAPD/Twitter
'n Veiligheidswag, wat moontlik op 'n klagte (oor die skietery) gereageer het, is in sy kar doodgeskiet.
Naidoo het vroeër Saterdag gesê daar is meer as 40 verdagtes in hegtenis geneem, waaronder ses van hulle met beserings na 'n hospitaal geneem is.
Die polisie het op meer as 34 vuurwapens beslag gelê.
Volgens Naidoo was die polisie Saterdagmiddag steeds op die toneel en kan nog inhegtenisnames volg.
Onder die gearresteerdes is polisie- en weermaglede, asook lede van die Johannesburgse metropolisie en mense wat vir die departement van korrektiewe dienste werk.